 ڪراچي (ويب ڊيسڪ) ناليواري اداڪار ۽ ميزبان فهد مصطفيٰ چيو آهي اميد ته قومي ڪرڪيٽ ٽيم جا ڪوچ حيدر علي کان پري رهندا ۽ کيس پنهنجي انداز ۾ کيڏڻ جو موقعو ڏيندا. گذريل ڏينهن انگلينڊ خلاف آخري ٽي ٽوئنٽي ميچ ۾ ڊيبيو ڪندڙ حيدر علي بهترين راند جو مظاهرو ڪندي ففٽي اسڪور ڪئي هئي، جنهن کانپوءِ هر ڪو نوجوان رانديگر جون تعريفون ڪري رهيو آهي. اڳوڻن ۽ هاڻوڪن ڪرڪيٽرن سان گڏ شوبز شخصيتن پڻ حيدر علي جي ڪارڪردگي کي ڏاڍو پسند ڪيو آهي، جن ۾ اداڪار فهد مصطفيٰ ۽ گلوڪار عاصم اظهر شامل آهن. فهد مصطفيٰ ٽوئيٽر تي ٽوئيٽ ڪندي لکيو ”اميد ته قومي ڪرڪيٽ ٽيم جا ڪوچ حيدر علي کان پري رهندا ته جيئن هو پنهنجي انداز ۾ کيڏندو رهي“. هن پهرين ميچ ۾ ففٽي اسڪور ڪرڻ تي حيدر علي کي مبارڪ ڏني، جڏهن ته عاصم اظهر نوجوان ڪرڪيٽر کي پاڪستان لاءِ هڪ روشن ستارو قرار ڏنو.